**Dilo tse di botlhokwa tse di tshwanetseng go tsewa tsia fa go rekiwa tshireletso ya phitlho**

Mo Aforikaborwa, tumo ya tshireletso ya phitlho, e e kaiwang ka nepo e le pholisi ya inšorense ya phitlho, e godile thata mo dingwageng. Bontsi bo e tsaya e le kungo e e botlhokwa ya botshelo, mme bangwe ba na le dipholisi tse dintsi tsa inšorense ya phitlho. Fela, o itse go le kae ka ga kungo e ya matlotlo, o reka jang pholisi ya inšorense ya phitlho, ditshwanelo le maikarabelo a gago, le gore o dira jang tleleimi le gore o dira ngongorego kae fa dilo di sa tsamaye sentle? Sedirisiwa se se ikaelela go araba dipotso tse di fa godimo le go tlamela ka totobatso gore o kgone go dira tshwetso o na le kitso fa o reka pholisi ya inšorense ya phitlho.

| **DITLHALOSO** | |
| --- | --- |
| **Go botlhokwa gore setlamoinšorense sa gago se totobatse ka moo se tlhalosang**  **mafoko le dikapolelo tse di tlwaelegileng.** | |
| **Moamogelatshiamelo** | Moamogelatshiamelo ke motho yo o tlhophilweng ke motsholapholisi go amogela dithuso tsa tshireletso ya phitlho fa motsholapholisi a tlhokafala. |
| **Ditlhopho tsa baamogelatshiamelo** | Tlhopho ya moamogelatshiamelo ke fa o tlhophang leina la motho yo o tshwanetsng go amaogela dithuso morago ga gore o tlhokafale. Go botlhokwa go dira bonnete jwa gore foromo ya gago ya tlhopho ya moamogelatshiamelo e mo nakong. |
| **Phitlho** | Phitlho ke fa setopo sa moswi se bolokiwa mo lokaseng mo lebitleng. |
| **Mokgatlho wa phitlho** | Mokgatlho wa phitlho ke setlhopha sa batho se se sa tlhomamang, mokgatlho o o abelang bokanakang jwa madi ka gale ka maikemisetso a le mangwe fela a phitlho. Mekgatlho ya phitlho ya tekanyetsiinšorense ga e a letelelwa go duedisa tuelo ya tsenelo. Mo mekgatlhong ya phitlho leloko lengwe le lengwe le ntsha kabelo kgwedi nngwe le nngwe mo mokgatlhong wa phitlho. Fa o nna le loso mo lelapeng la gago, o tla fitlhelela kgobokanyo ya matlole a a teng a ditshenyegelo tse di amanang le phitlho. Fa o sa duele jaaka go dumalanwe, ga o kitla o bona matlole a. Go tlaleletsa mo tshegetsong ya matlotlo, mekgatlho ya phitlho e aba tshegetso ya maikutlo le loago. |
| **Pakatharabologelo** | E ke paka e e totobaditsweng mo konterakeng ya inšorense mo o ka tlogelang pholisi ya phitlho. O ka tlogela pholisi ya phitlho mo pakeng ya malatsi a 31 morago ga go amogela ditokomane tsa pholisi, fa o ise o tleleimi thuso nngwe le nngwe. |
| **Tshireletso** | Tshireletso ke tshireletso e e abiwang ke setlamoinšorense fa go ka diragala, sekai, loso, kgobalo, kgotsa tatlhegelo, tshenyego ya kgotsa go utswiwa ga thoto. Setlamoinšorense se duela madi fa tokomane ya pholisi ya mosireletswa e supa gore ditiragalo tseo tsa kotsi di sireleditswe. |
| **Go fisa setopo** | Go fisa setopo ke fa setopo sa moswi se fisiwa gore e nne molora. Melora eo e tsholwa mo setshoding mme se neelwe lelapa. |
| **Phetolo** | Phetolo ya inšorense ke phetolo ya pholisi ya gago ya inšorense e e fetolang kgotsa tlhabololang tshireletso ya gago, ka gale ka go tsenya kgotsa go tlosa sengwe. Phetolo e tshwanetse go tsenngwa mo pholising ya gago ka mokgwa o o kwadilweng. |
| **Motlamedi wa Ditirelo tsa Matlotlo (FSP)** | Motho kgotsa setheo se se dumeletsweng go tlamela kgakololo ya matlotlo le/kgotsa go neelana ka tirelotsereganyo e e amanang le mefuta ya dikungo tsa matlotlo, go akaretsa dikungo tsa peeletso le dikungo tsa inšorense. Tumelelo ya FSP ya motho kgotsa setheo se totobatsa gore ke dikungo dife totatota kgotsa ditirelo tse ba dumeletsweng go gakolola ka tsona, go di rekisa kgotsa go neelana ka ditirelotsereganyo. Ba kaiwa gape ka tlwaelo e le bagakolodi ba matlotlo, baemedi le mogwebisi. |
| **Phitlho** | Phitlho ke tsweletso e e diriwang go tlotla botshelo jwa motho yo o tlhokafetseng le go bontsha tlotlo. Ke tirelo e motho yo o tlhokafetseng a bolokiwang kgotsa a fisiwang ka yona. |
| **Morulaganyetsa Phitlho** | Ke setheo/motlamedi wa tirelo yo o ka thusang ka dilo tsotlhe tse di amanang le phitlho go tloga ka go neelana ka setifikeiti sa loso, go rora setopo sa moswi gore se rulaganyetswe phitlho kgotsa go fisiwa. |
| **Pakakakanyetso** | Fa diporimiamo di sa duelwa ka letlhatuelo, go tshwanetse go nna le pakakakanyetso ya bobotlana malatsi a 15 pele ga pholisi e khutla. Ditlamoinšorense di ka neelana ka paka e telele, gantsi malatsi a 30. Go botlhokwa gore batsholapholisi ba buise le go tlhaloganya dipeelo le mabaka a konteraka ya inšorense. |
| **Tsereganyo** | E e kaya setheo se se dumeletsweng ke molekanyetsiinšorense kgotsa setlamoinšorense go dira mo boemong jwa sona go go rekisetsa kungo ya matlotlo e e jaaka inšorense ya phitllho. |
| **Inšorense ya botshelo** | Inšorense ya botshelo ke inšorense e e sireletsang ditiragalo tse di fetolang botshelo, tse di jaaka loso, tholotiro le bogole. Dipholisi tsa inšorense ya botshelo di akaretsa inšorense ya botshelo, inšorense ya phitlho, dikatsotshireletsotholotiro le dipholisipakatshelo. |
| **Bonase ya boikanyego** | Bokanakang jo bo tsenngwang mo dithusong tsa pholisi ya motsholapholisi morago ga paka e e totobaditsweng jaaka go tlhalositswe mo konterakeng ya pholisi. Maikemisetso ke go rotloetsa kgotsa go tlhotlheletsa batsholapholisi go tshola dipholisi tsa bona, le go oketsa dikelo tsa tsholo ka setlamoinšorense sa botshelo. E badiwa gantsi e le karolo ya dituelo tsa tsamaiso kgotsa phesente ya boleng jwa pholisi. |
| **Tuelo ya madintsi** | Gantsi ke madi a mantsi a a duelwang motsholapholisi kgotsa baamogelatshiamelo ba gagwe ka tuelo e le nngwe. |
| **Botlalogolo jwa dithuso tse di beilweng** | Mo malobeng tshireletso ya inšorense ya phitlho e ne e beilwe go R30 000 ka botshelo jo bo sireleditsweng. Fela, se se fetoletswe go R100 000 ka botshelo jo bo sireleditsweng, ka pholisi. |
| **Maemo a a neng a le teng pele** | bolwetse bongwe le bongwe (go akarediwa le boimana) bo o nang le bona pele ga o tsaya tshireletso ya inšorense ya phitlho. |
| **Porimiamo** | Bokanakang jwa madi a o tla a duelang setlamoinšorense go bona thuso e e tlhalositsweng mo pholising. Diporimiamo di duelwa ka gale ka dikgaotso tse go dumalanweng ka tsona, ka gale kgwedi le kgwedi kgotsa ka ngwaga. |
| **Go ikhuletsa tuelo ya porimiamo/Ikhuletso porimiamo** | Batlamedi bangwe ba inšorense ya phitlho ba tlamela ikhuletso tuelo kgotsa ikhuletso porimiamo fa motsholapholisi a na le mathata a matlotlo. Ditlamoinšorense tse dingwe di ka fokotsa kgotsa emisa tshireletso ya gago fa o tlhopha ikhuletso tuelo kgotsa ikhuletso porimiamo. Setlamoinšorense sengwe le sengwe se na le melao ya sona malebana le se. Fa o itemogela bothata jwa matlotlo, golagana le setlamoinšorense sa gago pele go bona gore o na le ditlhopho dife pele ga pholisi ya gago e khutla. |
| **Kemedi** | E gape e kaiwang e le moemedi ke motho mongwe le mongwe yo o abang tirelo ya matlotlo go modirelwa, mo boemong jwa motlamedi yo o dumeletsweng wa ditirelo tsa matlotlo (FSP). sk. Mogakolodi wa matlotlo kgotsa mogwebisi. |
| **Setokofele** | Setokofele ke kgobokanyo kgotsa setlhopha se se sa tlhomamang sa dipolokelo se maloko a abelang ka gale bokanakang jo go dumelanweng ka bona mo ba bonang tuelo ya madintsi ka thefosano. |
| **Morulaganyetsa phitlho** | Morulaganyetsa phitlho o direla Mošara kgotsa motlamedi wa tirelo. Morulaganyetsa phitlho o tla boloka setopo sa moswi, tsweletsa ditokomane tse di amanang le loso, rulaganya setopo sa moswi le go tlamela koloi e e rwalang ditopo. |
| **Molekanyetsiinšorense** | Setlamoinšorense sa botshelo se kwadisitswe kwa Bothating jwa Tlhokomelo se se amogelang diporimiamo tsa gago mme maikarabelo a sona ke go duela dithuso fa go na le loso. |

**Diteng**

1. Inšorense ya phitlho ke eng?
2. Goreng go le botlhokwa go nna le inšorense ya phitlho?
3. Mefuta ya inšorense ya phitlho
4. Nka reka jang inšorense ya phitlho?
5. Ditshwanelo le maikarabelo
6. Tsweletso ya ditleleimi
7. Dikgakololo tsa go reka inšorense ya phitlho
8. Dipotso tse o di botsang morekisi/mogakolodi wa matlotlo/mogwebisi/setlamoinšorense
9. Ka moo go dirwang ngongorego ka teng

Ditntlha tsa kgolagano tse di botlhokwa

Diphitlho di ja madi a mantsi, mme go botlhokwa go nna le madi a a lekaneng go duela ditshenyegelo tseo. Mo dintlheng tse dingwe, malapa a dirisa madi a mantsi a a sa a kgoneng mo diphitlhong, mme se se dira gore a nne mo maemong a a a tsenyang mo melatong. Go botlhokwa go rulaganya jaanong, gore maloko a lelapa a se tshwenyege ka ditshenyegelo tsa phitlho fa a fitlha mo maitemogelong ao a a utlwisang botlhoko.

Tlaa re lebelele dingwe tsa ditshenyegelo tse di tlhokang go tsewa tsia:

* Go tlhopha lokase (±R1000-R50 000)
* Dituelo tsa Mošara (±R4000- R40 000)

Kgakololo: Ga o tlhoke dipholisi tse di fetang e le nngwe tsa inšorense ya phitlho.

O ka nna le pholisi e le nngwe e e tshwanelang ditlhoko le tekanyetsokabo ya gago.

* Ditshenyegelo tsa boabadijo (±R1000-R30 000 go ikaegile ka palo ya batho, go tlhaba diphologolo le mefuta ya dijo tse di tlamelwang)
* Ditshenyegelo tsa lefelo kgotsa tente (±R1500-R6000)
* Sepalangwa fa e le gore setopo se tlhoka go rwalelwa kwa porofenseng e nngwe
* Sepalangwa sa bahutsafadi (±R500 – R4000)
* Letlapa (±R2000 – R60 000)
* Poloko kgotsa go fisiwa (±R1000 – R6000)
* Malomo/dikgabisi (R2000-R15 000)

Maafirikaborwa a na le setso se se humileng mme ditshenyegelo tse di fa godimo gantsi di tlhotlhelediwa ke sona gape le tlhoko ya gore ba bonwe mo loagong.

1. **Inšorense ya phitlho ke eng?**

Tshireletso ya phitlho e tlamela dithuso tse di duelang ditshenyegelo tsa phitlho. Go ikaegile ka thulaganyo ya inšorense ya phitlho e o e tlhophang, dithuso di ka mokgwa wa madi o o duelang tshenyegelo ya phitlho kgotsa go ya ka motlamedi wa tirelo yo o tshwarang thulaganyo ya phitlho, ke gore mošara. Motsholapholisi, o na le tlhopho ya go supa gore dithuso di abiwa jang sk madi kgotsa tirelo. Tshireletso e ka atolosetswa balelapa le losika.

1. **Goreng go le botlhokwa go nna le inšorense ya phitlho?**

Tshireletso ya phitlho e tla tlamela lelapa la gago ka matlotlo go rulaganya phitlho ya gago kwa ntle le go dira molato go ya pele, jaaka go adima madi kwa bankeng, malokong a lelapa kgotsa kwa mashoniseng.

1. **Mefuta ya inšorense ya phitlho**

* Batlamedi ba ditirelo tsa matlotlo (diFSP) kgotsa ditlamoinšorense di aba **dithulaganyo tse dintsi tsa tshireletso ya phitlho** tse o ka di tlhophang. Tsona di farologane go ya ka ditlamoinšorense ka dithuso, ditirelo le porimiamo.
* Dipholisi tse dingwe tsa inšorense ya botshelo di na le **tshiamelo ya** **tshenyegelo ya ka bonako ya loso** e e duelwang moamogelatshiamelo mo diureng di le 48 go a dirisetsa ditshenyegelo tsa phitlho.
* Bathapi bangwe ba abela badiri ba bona **tshireletsotlhopha ya botshelo** e e akaretsang tshireletso ya phitlho ya gago le balelapa la gago. Fa o na le tlhopho e, porimiamo ya gago e tla nna kwa tlase thata go feta fa o ikisa ka tlhamalalo kwa FSP kgotsa setlamoinšorense sa pholisi ya inšorense ya phitlho.

Kgakololo: Ditlamoinšorense di ka duela fela botlalogolo jwa bokanakang jwa R100 000,

pholisi nngwe le nngwe, motho mongwe le mongwe yo o sireleditsweng.

1. **Nka reka jang inšorense ya phitlho?**

O ka reka inšorense ya phitlho; ka FSP e e dumeletsweng kgotsa ka setlamoinšorense; motsereganyi; mošara (yo o dumeletsweng go rekisa dipholisi) kgotsa ka mokgatlho wa phitlho/setokofele le ditsala le lelapa. Gompieno ditlamo di le dintsi di dirile ditloso tsa kgwedi le kgwedi go badiri ba tsona go ba tlamela tshireletso ya inšorense ya phitlho le malapa a bona. Se se dirile gore go nne le kgaisano ya diporimiamo tse di kwa tlase mo diintasetering tse dingwe tse di jaaka mabentlele a diaparo, dijanaga le dibanka a a simolotseng go aba dikungo tsa inšorense ya phitlho go badirisi ba ona.

**TSWEETSWEE TLHOKOMELA:** Dira bonnete ka metlha gore kungo ya gago ya inšorense ya phitlho e tlamelwa ke FSB e e dumeletsweng kgotsa setlamoinšorense. Go botlhokwa gape go netefatsa gore dikungo tsa phitlho di amogetswe ke setlamoinšorense se se dumeletsweng. O ka lebelela tshedimosetso e ka go etela webosaete ya Bothati jwa Maitshwaro a Lephata la Matlotlo le go netefatsa noromo ya laesense ya FSP. Batlamedi ba dipholisi tsa phitlho ba ba retelelwang ke go obamela melawana ya FSCA ba ka emisiwa go dira kgwebo kgotsa ba ka lefisiwa. Go botlhokwa thata gore o lebelele gore FSP/setlamoinšorense se kwadisitswe. Fa FSP/setlamoinšorense se sa kwadisiwa, o ka swaba fa o ya go dira tleleimi mo isagong. Mekgatlho e mentsi ya phitlho e fitlhelela tlhaloso ya Mekgatlho ya Botsalano; fela, ga e a kwadisiwa kwa FSCA kgotsa kwa lephateng le lengwe le le tlhomameng la kemedi mme ga go na kgato e e ka tsewang fa dilo di ka se tsamaele modirisi sentle fa a batla madi a thuso ya phitlho.

1. **Ditshwanelo le maikarabelo**

O na le ditshwanelo fa o reka tshireletso ya inšorense ya botshelo e e jaaka tshireletso ya phitlho, fela gape o na le maikarabelo - ga o a tshwanela go rwesa batlemedi ba tirelo maikarabelo a dipholo tsotlhe.

**Ditshwanelo tsa gago:**

Kgakololo: Dira bonnete jwa gore o itse gore botlalogolo kwa bokanakang jwa tshireletso ya phitlho ke bokae, le fa o na le dipholisi tse di fetang e le nngwe tsa phitlho.

|  |
| --- |
| * Pholisi ke **konteraka ya semolao e e tlamang** e e go neelang ditshwanelo tse di totobetseng fa go ka diragala loso kgotsa kotsi e nngwe le nngwe e sireleditsweng kgatlhanong nayo. |
| * O na le tshwanelo ya go **duelwa bokanakang** jo o bo sireleditsweng, kwa ntle ga gore o fitlhelela dipeelo le mabaka otlhe a pholisi. |
| * O na le tshwanelo ya **go batla** pholisi ya inšorense le go reka e e tshwanelang ditlhoko tsa gago le tekanyetsokabo ya gago. |
| * **Pele ga o saena** tokomane ya pholisi, o ka ya le yona kwa gae go dira bonnete jwa gore o tlhaloganya diteng tsa yona ka botlalo. Gape o na le tshwanelo ya gore o tlhalosetswe konteraka ka puo e e totobetseng le e e bonolo go tlhaloganyega kgotsa puo ya tlhopho ya gago. |
| * O na le tshwanelo ya go **tlogela** pholisi ya gago ka go neela setlamoinšorense paka ya kitsiso ka lowalo (ka gale kgwedi), jaaka go tlametswe mo tokomaneng ya pholisi. |
| * Go na le tshwanelo ya **pakatharabologelo**. Se se kaya gore o ka fetola mogopolo wa gago le go tlogela pholisi ya botshelo mo malatsing a 31 morago ga go amogela ditokomane tse di maleba tsa pholisi. Pele ga o e tlogela, o tlhoka go itsise setlamoinšorense ka lokwalo maikaelelo a gago a go dira jalo. Setlamoinšorense se tshwanetse go obamela kopo ya gago le go diragatsa tshwanelo ya pakatharabologelo mo malatsing a 31 morago ga go amogela kopo ya gago. O tla tshwanelwa ke go amogela porimiamo ya gago ya ntlha, go ya ka gore setlamoinšorense e tlositse bokanakang jo bo rileng go duela ditshenyegelo. Fa o sa kgone go tlogela pholisi ka lebaka lengwe, se se tshwanetse go go senolela pele ga o saena tokoname ya pholisi. |
| * O na le tshwanelo ya go nna le **tshedimosetso ya kgolagano** ya diFSP kgotsa ditlamoinšorense - kopa setlamoinšorense/mogakolodi wa matlotlo/mogwebisi go go neela dintlha tsa bona tsa kgolagano mme o ba botse gore o ka ngongoregela go mang fa o na le ngongorego. |

**Maikarabelo a gago:**

|  |
| --- |
| * **Ikitsise.** Setlamoinšorense se tla tlhoka nomoro ya gago ya ID, aterese, le dintlha tsa kgolagano, le dintlha tsa batho ba o ratang bo ba sireletsa mo pholising eo. |
| * **Tlamela tshedimosetso e e nepagetseng.** Gore setlamoinšorense se go sireletse sentle, o tlhoka go se tlamela ka tshedimosetso e e nepagetseng le e e feletseng. Se se kaiwa gape e le tshenolo. |
| * **Nna le kitso.** Dira bonnete jwa gore o tlhaloganya sengwe le sengwe se se tokomaneng ya pholisi le sengwe le sengwe ka ga kungo ya inšorense. |
| * Tiisa **gore porimiamo ya gago e tla nna bokae** mme o dire bonnete jwa gore o tla e kgona pele ga o saena tokomane ngnwe le nngwe. |
| * Nna le bonnete jwa gore o **duela diporimiamo** le go obamela dipeelo le mabaka, jaaka go tlhalositswe mo tokomaneng ya pholisi. |

**Maikarabelo ya setlamo inšorense**

|  |
| --- |
| Setlamoinšorense se tla **rwala maikabelo a kotsi** e o tla lebanang le yona fa tiragalo e e sireleditsweng e diragala, kwa ntle ga gore o duetse diporimiamo tsa gago. |
| Setlamoinšorense se tla **tlhalosa pholisi ka botlalo** le go araba potso nngwe le nngwe e o ka nnang le yona. |
| Setlamoinšorense se tla **duela ka nako ya loso** go ikaegile gore o sireleditswe eng. |
| Setlamoinšorense se tla nna le **bagakolodi ba matlotlo/bagwebisi ba ba nang le dikwalo** ba ba ka go thusang go dira ditshwetso tse di nepagetseng ka ga gore ke kungo efe ya inšorense e o e tlhokang. |
| Setlamoinšorense se tshwanetse go **dumelelwa sentle** ke Bothati jwa Tlhokomelo (PA) pele ga se go rekisetsa dikungo dingwe le dingwe tsa inšorense. |

1. **Tsweletso ya ditleleimi**

**KGATO YA NTLHA:** Bega loso lwa wa lelapa la gago kwa dikantorong tse di gaufi le wena tsa Lefapha la Merero ya Selegae kgotsa kwa mošareng wa gago gore o neelwe setifikeiti sa loso. Fa Lefapha la Merero ya Selegae le amogetse diforomo tse di maleba, le tla neelana ka setifikeiti sa loso. Mošara le ona o tla go gakolola gore o tshwanetse go dira eng, fa moswi a tlhokafaletse kwa gae.

Kgakololo: Ditlamoinšorense dingwe di tla duela fela botlalogolo jwa bokanakang, le fa o na le dipholisi tse di fetang e le nngwe tsa phitlho le tsona.

**KGATO YA BOBEDI:** FSP/setlamoinšorense se tla tlamela motleleimi Diforomo tse di maleba tsa Tleleimi le Diforomo tsa Moamogelatshiamelo gore o di tlatse.

**KGATO YA BORARO:** Romela diforomo tse di tladitsweng kwa setlamoinšorenseng le khopi e e kanetsweng ya setifikeiti sa loso, dintlha tsa banka, dintlha tsa moamogelatshiamelo yo o tlhophilweng le lokwaloitshupo/paseporoto ya moswi le ditokomane dingwe le dingwe tse di tlhokegang tsa tleleimi. Fa moswi a le kwa tlase ga dingwaga tse 18, o tlhokega go tlamela setifikeiti sa gagwe sa matsalo.

**KGATO YA BONE:** Paka ya tuelo e tla farologana gareng ga diFSP/ditlamoinšorense tse di farologaneng fela ka kakaretso, e tla nna paka ya malatsi a le mabedi a tiro.

1. **Dikgakololo tsa go reka inšorense ya phitlho**

* Bua le balelapa la gago ka ga mofuta wa phitlho o o tla ratang go nna le ona.
* Lekanyetsa tekanyetsokabo ka gore tshenyegelo ya phitlho ya gago e tla nna bokae.
* Dira patlisiso ya gore o tla duela ditshenyegelo tsa phitlho jang.
* Mogakolodi yo o dumeletsweng wa matlotlo kgotsa mogwebisi a ka go thusa ka go go tlamela ditlhopho tse di farologaneng tsa inšorense ya phitlho gore o itlhophele.
* Tshwantshanya dithuso le ditshenyegelo tsa ditlhopho tse di farologaneng tsa inšorense ya phitlho mme o tlhophe e e tshwanelang ditlhoko tsa gago le tekanyetsokabo ya gago.
* Tshola dikokomane tsa gago tsa pholisi, go akaretsa le diforomo tsa gago tsa tlhopho ya moamogelatshiamelo mo lefelong le le bolokesegileng. Dira khopi mme o e neye mongwe yo o mo tshepang gore a e boloke.
* Fa go na le tleleimi, tleleimi e tshwanetse go romelwa le ditokomane tsotlhe tsa tshegetso kwa setlamoinšorenseng ka bonako jo bo kgonegang. Lebelela ditokomane tsa pholisi tsa tshedimosetso ya go romela ditleimi le dipakakhutlo. Fa o romela tleleimi e e sa felelang, kgotsa o romela tleleimi thari thata, setlamoinšorense se ka ganela tleleimi ya gago.
* Tlhokomela batsietsi ba ba dirang ditsholofetso tsa diphitlho tsa madi a a kwa godimo thata ka palotlase ya tuelo ya kgwedi le kgwedi.
* O se saene diforomo tsa kopo tse di lolea kgotsa tse di sa tladiwang ka botlalo.
* Akanya ka gore go tla diragala eng ka lelapa la gago ka madi morago ga phitlho fa o ne o le motlamelalapamogolo.

1. **Dipotso tse o di botsang morekisi/mogakolodi wa matlotlo/mogwebisi/setlamoinšorense**

* A o dumeletswe ke FSCA go neela kgakololo ya matlotlo ka inšorense ya phitlho?
* Nomoro ya laesense ya gago ya FSP ke eng?
* A o ka ntlamela ditlhopho tsa inšorense ya phitlho ya setlamoinšorense se le sengwe kgotsa ditlamoinšorense tse dintsi (batlamedi ba kungo)?

Kgakololo: Fa o tsenya batho ba ba fetang a le mongwe mo pholising ya gago,

bokanakang jwa tshireletso bo tla farologana go motho mongwe le mongwe.

* A go na le pakatetelo?
* A o nthekisetsa pholisi ya tsholofetso le gore ke mang molekanyetsiinšorense?
* A bokanakang jwa tshireletso bo lekane go duela phitlho ya me kgotsa ya balelapa la me?
* Dikgaphelothoko tsa tshireletso ya phitlho ke dife?
* Palogotlhe ya ditshenyegelo tsa tsamaiso ke dife, dituelo le ditshwaiso tse di tla tsenngwang mo porimiamong yotlhe kgotsa mo ditshenyegelong tsa tshireletso ya phitlho?
* A porimiamo ya inšorense ya me e tla oketsega ngwaga nngwe le nngwe?
* Ke batho ba le kae ba nka ba tsenyang mo pholising ya me ya inšorense ya phitlho?
* Ditlhopho tsa me ke dife fa ke sa tlhola ke kgona go duela diporimiamo tsa me ka ntlha ya go sekegiwa mo tirong?
* Go tla tsaya lobaka lo lo kae go tsweletsa dituelo morago ga gore ke dire tleleimi?
* Ke leletsa mang fa ke na le ngongorego kgotsa potso?

1. **Ka moo go dirwang ngongorego ka teng**

Ditlamoinšorense tsa botshelo di na le mekgwatsamaiso ya tsona ya ka fa gare go samagana le dingongorego. O na le ditlhopho tse di latelang fa o sa kgotsofadiwa ke bagakolodi ba tsona ba matlotlo, dikungo kgotsa ditirelo;

* **KGATO 1:** Itsise setlamoinšorense sa gago kgotsa FSP e e dumeletsweng ka ngongorego ya gago ka lokwalo.
* **KGATO 2:** Fa o sa itumelela karabo ya sona ya ngongorego ya gago, o ka lebisa ngongorego **mahala** go Motlhokomedi wa Inšorense ya Pakatelele kgotsa Motlhokomedi wa Inšorense ya Pakakhutshwane kgotsa Motlhokomedi wa Batlamedi ba Ditirelo tsa Matlotlo (Motlhokomedi wa FAIS).

Kgakololo: Netefatsa gore o buisa kgatiso e nnye ya pholisi ya gago ya inšorense ya phitlho pele ga o saena.

**Ditntlha tsa kgolagano tse di botlhokwa**

**Bothati jwa Maitshwaro a Lephata la Matlotlo (FSCA).**

Go lebelela **motlamedi wa ditirelo tsa matlotlo (FSP)** kgotsa **mogakolodi wa matlotlo** o o dumeletsweng go go rekisetsa dikungo tsa matlotlo le ditirelo, le gore ke dikungo dife tse a ka go rekisetsang tsona, golagana le FSCA.

|  |  |
| --- | --- |
| FSCA switchboard | 012 428 8000 |
| Setheo sa mogala | 0800 20 3722 (FSCA) |
| Nomoro ya fekese | 012 346 6941 |
| Aterese ya Imeile | [info@fsca.co.za](mailto:info@fsca.co.za) |
| Aterese ya poso | P.O. Box 35655, Menlo Park, Pretoria 0102 |
| Aterese ya lefelo | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| webosaete | [www.fsca.co.za](http://www.fsca.co.za) |

Go bona tshedimosetso ya thuto ya matlotlo ya badirisi, golagana le Lefapha la Thuto ya Badirisi ya FSCA.

|  |  |
| --- | --- |
| Imeile | [CED.Consumer@fsca.co.za](mailto:CED.Consumer@fsca.co.za) |
| webosaete | [www.fscamymoney.co.za](http://www.fscamymoney.co.za) |

**Motlhokomedi wa Inšorense ya Pakatelele**

Motlhokomedi wa Inšorense ya Pakatelele o rarabolola dikgotlhang gareng ga **ditlamoinšorense tse di ikwadisitseng** le **batsholadipholisi** kgotsa **batleleimi**. Fa o sa kgone go rarabolola ngongorego le setlamoinšorense, golagana le Motlhokomedi.

|  |  |
| --- | --- |
| Mogala | 021 657 5000 |
| Share call | 0860 103 236 |
| Fekese | 021 674 0951 |
| Imeile | [info@ombud.co.za](mailto:info@ombud.co.za) |
| Aterese ya poso | Private Bag X45, Claremont, Cape Town 7700 |
| Aterese ya lefelo | Third Floor, Sunclare Building, 21 Dreyer Street, Claremont, Cape Town 7700 |
| webosaete | [www.ombud.co.za](http://www.ombud.co.za) |

**Ntlha e e mo bogareng ya dingongorego tse di amanang le inšorense**

O ka golagana gape le ntlha e e mo bogareng ya kgolagano ya dingongorego tse di amanang le inšorense fa o se na bonnete gore o ka golagana le **motlhokomedi ofe wa inšorense**.

|  |  |
| --- | --- |
| Share call | 0860 103 236 and 0860 726 890 |
| Telefax | 086 589 0696 |
| Imeile | [info@insuranceombudsman.co.za](mailto:info@insuranceombudsman.co.za) |
| webosaete | [www.insuranceombudsman.co.za](http://www.insuranceombudsman.co.za) |

**Motlhokomedi wa Batlamedi ba Ditirelo tsa Matlotlo (Motlhokomedi wa FAIS)**

Fa go na le dingongorego tse di amanang le **bagakolodi ba matlotlo** le **batlamedi ba dikungo** **tsa matlotlo** golagana le Motlhokomedi wa FAIS.

|  |  |
| --- | --- |
| Mogala | 012 762 5000 |
| Sharecall | [086 066 3274](tel:+27860663274) |
| Fekese | 011 348 3447 |
| Imeile | [info@faisombud.co.za](mailto:info@faisombud.co.za) |
| Dingongorego ka ga tirelo ya rona | [hestie@faisombud.co.za](mailto:hestie@faisombud.co.za) |
| Dipotso ka maemo a dingongorego | [enquiries@faisombud.co.za](mailto:enquiries@faisombud.co.za) |
| Aterese ya poso | P.O. Box 74571, Lynnwood Ridge 0040 |
| Aterese ya lefelo | Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria, 0048 |
| webosaete | [www.faisombud.co.za](https://faisombud.co.za/) |

© 2021 FSCA

**BOITATOLO**

*Tshedimosetso e e mo bukaneng e e tlametswe ke Bothati jwa Maitshwaro a Lephata la Matlotlo (FSCA) ka maikemisetso a tshedimosetso fela. Tshedimosetso e ga se kgakololo ya semolao, porofešenale, kgotsa matlotlo. Fa go tseilwe tlhokomelo go netefatsa diteng di a thusa le gore di nepagetse, FSCA ga e neele netefaletso le ditsholofetso malebana le se mme ga e amogele molato mongwe le mongwe semolao kgotsa maikarabelo a diteng kgotsa nepagalo ya tshedimosetso e e tlametsweng jalo, kgotsa tatlhegelo nngwe le nngwe kgotsa tshenyego e e tlhodilweng ke kgolagano ka tlhamalalo kgotsa e seng ka tlhamalalo ya go ikaega ka tiriso ya tshedimosetso eo. Kwa ntle le fa go tlhalositsweng ka tsela nngwe teng, tetlokhopi ya tshedimosetso yotlhe ke ya FSCA. Ga go tshedimosetso mo bukaneng e e ka gatisiwang gape kgotsa fetisiwa kgotsa dirisiwa gape kgotsa diriwa teng ka mokgwa mongwe le mongwe kwa ntle ga tumelelo pele e e kwadilweng e e bonweng kwa Kantorong ya FSCA ya General Counsel.*